als_Latn dik_Latn sag_Latn
Lënia e shtetësisë shqiptare bëhet me dekret të Presidentit të Republikës, kurse përpunimi i kërkesës për lënien e shtetësisë bëhet nga Ministria e Brendshme.
Shtetasi që dëshiron të heqë dorë nga shtetësia shqiptare duhet detyrimisht të ketë siguruar më parë premtimin e shtetësisë gjermane.
Aplikimi për heqjen dorë nga shtetësia shqiptare është individual, pra bëhet nga vetë personi që kërkon të heqë shtetësinë ose nga një person i afërm i autorizuar me prokurë. Përjashtim lidhur me këtë bëjnë të miturit deri në moshën 14 vjeç, për të cilët aplikojnë prindërit e tyre. Kurse për fëmijët e moshës 14 deri 18 vjeç, aplikimi është individual, por duhet shoqëruar nga deklaratat noteriale aprovuese të dy prindërve. Në rast se fëmija ka vetëm një prind ose ka një kujdestar, aplikimit i bashkëlidhen dokumentet që konfirmojnë kujdestarinë mbi fëmijën.
Autoritetet që pranojnë kërkesën për lënie shtetësie
Kërkesa për lënien e shtetësisë mund të bëhet direkt në komisariatin e policisë në zonën ku figuron i regjistruar shtetasi, por edhe indirekt nëpërmjet Ambasadës.
Kërkesa për heqjen dorë nga shtetësia shqiptare duhet të përmbajë dokumentet e mëposhtme:
1. Kërkesë e shtetasit shqiptar drejtuar Presidentit të Republikës së Shqipërisë, me anë të së cilës paraqiten arsyet e kërkesës për heqjen dorë nga shtetësia shqiptare. Kërkesa duhet të përmbajë identitetin e plotë të kërkuesit (emër, mbiemër, datëlindje, vendlindje, shtetësi), adresën e saktë të vendbanimit të tij të përhershëm dhe adresën (si dhe nr. tel.) ku pret informim për ecurinë e kërkesës së tij. Kërkesa nënshkruhet me emër, mbiemër e firmë nga kërkuesi;
2. Premtim i shtetësisë gjermane (Einbürgerungszusicherung) nga zyra kompetente gjermane;
3. Dokument që vërteton vendbanimin në Gjermani (Meldebescheinigung);
4. Dokument që tregon gjendjen familjare të personit, si p.sh. vërtetim qëndrimi (Aufenthaltsbescheinigung);
5. Certifikatë lindje shqiptare;
6. Certifikatë familjare shqiptare;
7. Dëshmi penaliteti nga Ministria e Drejtësisë në Shqipëri;
8. Vërtetim nga Gjykata e Rrethit në Shqipëri, që nuk ka procese gjykimi të hapura;
9. Vërtetim nga Prokuroria e Rrethit në Shqipëri, që nuk ka hetime në proces;
10. Vërtetim nga Zyra e Përmbarimit në Shqipëri, që nuk ka detyrime financiare;
11. Vërtetim nga Kryetari i Njësisë Administrative në Shqipëri për regjistrimin si banor i njësisë;
12. Certifikatë martese e aplikantit, nëse është i martuar, e marrë në vendin ku është lidhur martesa;
13. Për fëmijët 14 deri 18 vjeç duhet një deklaratë noteriale e të dy prindërve, ku të shprehet pëlqimi i tyre për heqjen dorë nga shtetësia shqiptare. Deklarata mund të bëhet në Ambasadë, tek noteri gjerman ose tek noteri shqiptar. Deklarata e bërë tek noteri gjerman duhet të vërtetohet në Gjykatën e Rrethit (Landgericht) dhe të legalizohet në Ambasadë;
14. Katër fotografi pasaporte me përmasa 4 x 5 cm.
Udhëzime
- Dokumentet e pikave 5, 6, 7, 8, 9, 10, 11 (dhe 12 nëse martesa është lidhur në Shqipëri) merren në institucionet përkatëse në Shqipëri. Ato nuk kanë nevojë për veprime të tjera;
- Dokumentet e përmendura në pikat 2, 3, 4 (dhe 12 nëse martesa është lidhur në Gjermani) merren nga autoritetet gjermane. Ato duhet patjetër të legalizohen më parë në Ambasadë (shih: legalizimi i dokumenteve) dhe më pas të përkthehen në shqip dhe të noterizohen nga një noter në Shqipëri;
- Kur martesa është bërë në një vend të tretë, dokumenti i pikës 12 duhet marrë nga autoritetet e atij vendi, të pajiset me Apostille ose të legalizohet nga Ambasada jonë atje (jo nga Ambasada në Berlin), të përkthehet në shqip dhe të noterizohet nga noteri shqiptar;
- Fëmijët e lindur jashtë territorit të Republikës së Shqipërisë duhet të jenë paraprakisht të regjistruar në Zyrën e Gjendjes Civile në Shqipëri;
- Të gjitha dokumentet duhet të jenë në origjinal;
- Në rast se kërkesa për lënien e shtetësisë bëhet nëpërmjet Ambasadës, duhet që në Ambasadë të dorëzohet komplet dokumentacioni i përmendur më lart, përfshirë dokumentet që merren nga i interesuari në zyrat në Shqipëri;
- Si afat vlefshmërie i dokumentit të premtimit të shtetësisë gjermane pranohet afati kohor që përmban vetë dokumenti. Përsa i përket dokumenteve të tjera: 1. Kur kërkesa për lënien e shtetësisë bëhet direkt në komisariat nga vetë shtetasi, dokumentet nuk duhet të jenë më të vjetra se tre muaj nga data e lëshimit; 2. Kur kërkesa bëhet nëpërmjet Ambasadës, dokumentet nuk duhet të jenë më të vjetra se dy muaj nga data e lëshimit deri në datën e pranimit të dokumenteve nga Ambasada;
- Dokumentet duhet të jenë në harmoni të plotë me njëri-tjetrin dhe pa gabime e korrigjime;
- Kohëzgjatja e procedurës varion 6 - 12 muaj.
Tarifa për veprimet me shtetësinë nëpërmjet Ambasadës
Nëse kërkesa për lënien e shtetësisë bëhet nëpërmjet Ambasadës, aplikuesi bën paraprakisht pagesën prej 30€ (përveç pagesës për legalizimin e dokumenteve) në llogarinë e Ambasadës për shërbimet konsullore dhe e dorëzon dëshminë e kësaj pagese në Ambasadë së bashku me dokumentet e tjera. Pagesa është e pakthyeshme.
Përfundimi i procedurës
Zyra e Presidencës e përcjell si rregull konfirmimin e dekretit për lënien e shtetësisë drejtpërdrejt tek i interesuari në adresën e dhënë prej tij. Ky veprim shënon edhe përfundimin e procedurës.
Lidhur me konfirmimin e lënies së shtetësisë, nga autoritetet gjermane shpesh kërkohet një vërtetim nga Ambasada. Për këtë duhet që të bëhet kërkesa në Ambasadë, duke paraqitur dokumentin e marrë nga Zyra e Presidencës. Ky vërtetim ka një tarifë konsullore prej 30€, shumë e cila duhet të derdhet paraprakisht në llogarinë e Ambasadës për shërbimet konsullore. Zarfi që dërgohet në Ambasadë duhet të përmbajë: Dokumentin e Zyrës së Presidencës, dëshminë e pagesës 30€ dhe një zarf me kthim të paguar dhe me adresën e marrësit në të.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn